497.17 ORDNI DWAR IL-PROĊEDURI TAL-AĠENZIJA TAL-GĦAJNUNA LEGALI L-AVVIŻ LEGALI 64 tal-2016. L-AVVIŻ LEGALI 64 tal-2016. 1. (1) It-titolu ta’ dan l-Ordni hu l-Ordni dwar Proċeduri tal-Aġenzija tal-Għajnuna Legali. (2) L-għan ta’ dan l-Ordni hu li jiġu stabbiliti l-proċeduri li għandhom jiġu adottati mill-Aġenzija tal-Għajnuna Legali għat-twettiq tal-funzjonijiet u l-operat tagħha. Tifsir. 2. F’dan l-Ordni, sakemm ir-rabta tal-kliem ma teħtieġx xort’oħra: "Aġenzija " tfisser l-Aġenzija tal-Għajnuna Legali stabbilita bl-Ordni dwar it-Twaqqif tal-Aġenzija tal-Għajnuna Legali; L.S.497.11 " applikant " tfisser persuna li japplika għall-għajnuna legali; " id-Direttiva " tfisser id-dispożizzjonijiet tad-Direttiva tal-Kunsill 2002/8/KE tas-27 ta’ Jannar, 2003 sabiex jiġi mtejjeb l-aċċess għall-ġustizzja f’tilwin transkonfinali billi jiġu stabbiliti regoli minimi dwar l-għajnuna legali għal dan it-tilwin; " Ministru " tfisser il-Ministru responsabbli għall-ġustizzja; " Stat Membru " tfisser xi Stat imsemmi fit-tifsira "it-Trattat" li tinsab fl-artikolu 2(1) tal-Att dwar l-Unjoni Ewropea, eskluża d-Danimarka; Kap. 460. Kap. 460. " tilwintranskonfinali " tfisser tilwin fejn il-parti li tapplika għall-għajuna legali skont id-Direttiva hi domiċiljata jew residenti b’mod regolari, skont id-dispożizzjonijiet tal-Artikolu 62 tar-Regolament (UE) Nru. 1215/2012, f’xi Stat Membru barra Malta, jew fejn id-deċiżjoni għandha tiġi infurzata; " uffiċjali tal-Aġenzija " tfisser l-impjegati amministrattivi tal-Aġenzija. 3. Funzjonijiet u operat tal-aġenzija. (1) L-Aġenzija għandha tagħti kull assistenza kif meħtieġ għall-amministrazzjoni xierqa tal-benefiċċju tal-għajnuna legali. (2) Kull talba għall-għajnuna legali għandha ssir lill-Avukat tal-Għajnuna Legali permezz tal-Aġenzija. Għal dan il-għan, it-talbiet għall-għajnuna legali għandhom isiru fuq il-formola tal-applikazzjoni li tinsab fl-Iskeda. (3) L-Aġenzija għandha tivverifika l-informazzjoni provduta fil-formola tal-applikazzjoni u d-dokumenti ta’ sostenn, u għal dan il-għan l-Aġenzija tista’ taċċessa l-informazzjoni miżmuma f’sistemi ta’ fajling tal-Gvern, inkluż databases, fir-rigward tal-applikant. (4) L-uffiċjali tal-Aġenzija għandhom jassistu lill-Avukat tal-Għajnuna Legali fit-twettiq tal-funzjonijiet li ġejjin: (a) li jkunu assistiti applikanti, meta jkun meħtieġ, fil-mili tal-formola tal-applikazzjoni; (b) sabiex iservi ta’ awtorità sas biex jirċievi jew imexxi applikazzjonijiet għall-għajnuna legali fil-każ ta’ tilwin transkonfinali; (ċ) sabiex jassigura li l-applikazzjonijiet ikollhom id-dokumentazzjoni kollha rilevanti li tkun magħrufa mill-applikant li tkun meħtieġa sabiex l-applikazzjoni tkun tista’ tiġi proċessata; (d) bħala awtorità li tibgħat, sabiex l-applikant ikun assistit biex ikollu t-traduzzjoni tal-applikazzjoni u jekk meħtieġ id-dokumenti meta l-applikazzjoni ssir għand l-awtoritajiet ta’ xi Stat Membru ieħor; (e) sabiex l-applikant ikun infurmat bil-proċess tal-applikazzjoni, u fejn l-applikazzjoni ma tkunx milqugħa kollha jew parzjalment, sabiex jingħataw ir-raġunijiet għal fejn ma ġietx milqugħa; (f) sabiex ikun provdut servizz ġenerali ta’ customercare u biex tingħata l-informazzjoni; (g) sabiex jinżammu data bases u reġistri tad-dokumentazzjoni rilevanti; (h) sabiex jiġu magħmula dawk il-funzjonijiet l-oħra li jkunu mitluba mill-Avukat għall-Għajnuna Legali. 4. Post minn fejn topera l-Aġenzija. L-Aġenzija għandha topera minn dak il-post li jkun maħtur għal dan il-għan mill-Ministru permezz ta’ avviż fil-Gazzetta.